b'\n_START_ARTICLE_\nFluier\n_START_PARAGRAPH_\nFluierul este un instrument muzical de suflat din lemn, os, rareori \xc8\x99i din metal. Toate tipurile de fluiere au forma unui tub cilindric, cu sau f\xc4\x83r\xc4\x83 g\xc4\x83uri._NEWLINE_Nu se poate preciza c\xc3\xa2nd a fost confec\xc8\x9bionat primul fluier. P\xc3\xa2n\xc4\x83 \xc3\xaen prezent se consider\xc4\x83 c\xc4\x83 cel mai vechi fluier cunoscut are o vechime de 35.000 de ani. Acesta a fost sculptat \xc3\xaen os de vultur (radius), cu o lungime de 22 cm \xc8\x99i prev\xc4\x83zut cu 5 g\xc4\x83uri. A fost descoperit \xc3\xaen pe\xc8\x99tera Hohle Fels din sudul Germaniei, rupt \xc3\xaen 12 buc\xc4\x83\xc8\x9bi. \xc3\x8en aceea\xc8\x99i pe\xc8\x99ter\xc4\x83 s-au mai g\xc4\x83sit fragmente din alte dou\xc4\x83 fluiere, confec\xc8\x9bionate din col\xc8\x9b de mamut._NEWLINE_Fluierul tradi\xc8\x9bional este confec\xc8\x9bionat de c\xc4\x83tre ciobani, din lemn de soc, prun, cais, sau cire\xc8\x99. Fluierul este prev\xc4\x83zut la unul din capete cu un mu\xc8\x99tiuc cu vran\xc4\x83, prin care interpretul sufl\xc4\x83 aerul \xc3\xaen interior. Acest dispozitiv de fluierat este compus dintr-un dop cilindric de lemn cu o lungime de 15-25 mm, trunchiat pe vertical\xc4\x83 \xc8\x99i montat \xc3\xaen cap\xc4\x83tul de sus al tubului. \xc3\x8entre partea trunchiat\xc4\x83 a dopului \xc8\x99i peretele tubului se formeaz\xc4\x83 un canal de suflare a aerului. La o distan\xc8\x9b\xc4\x83 egal\xc4\x83 cu lungimea dopului e t\xc4\x83iat\xc4\x83 o gaur\xc4\x83 dreptunghiular\xc4\x83, cap\xc4\x83tul ascu\xc8\x9bit al c\xc4\x83reia serve\xc8\x99te pentru despicarea \xc8\x99uvoiului de aer suflat \xc8\x99i se nume\xc8\x99te dinte sau ancie.'